GA Iris Oifigiúil an Aontais Eorpaigh C NaN/38

SEASAMH (AE) Uimh. 6/2010 ÓN GCOMHAIRLE AR AN GCÉAD LÉAMH CHUN GO NGLACFAÍ

Rialachán ó Pharlaimint na hEorpa agus ón gComhairle maidir le bianna núíosacha, lena leasaítear Rialachán (CE) Uimh. 1331/2008 agus lena n–aisghairtear Rialachán (CE) Uimh. 258/97 agus Rialachán (CE) Uimh. 1852/2001 ón gCoimisiún

Arna ghlacadh ag an gComhairle an 15 Márta 2010

(Téacs atá ábhartha maidir leis an LEE)

2010/C 122 E/03

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh agus go háirithe Airteagal 114 de,

Ag féachaint don togra ón gCoimisiún Eorpach,

Ag féachaint don tuairim ó Choiste Eacnamaíoch agus Sóisialta na hEorpa (1),

Ag gníomhú dóibh i gcomhréir leis an ngnáthnós imeachta reachtach (2),

De bharr an méid seo a leanas:

(1) Is gné riachtanach den mhargadh inmheánach í saorghluaiseacht bia atá sábháilte agus folláin agus cuireann sí go mór le sláinte agus le folláine na saoránach agus lena leasanna sóisialta agus eacnamaíocha. D'fhéadfadh difríochtaí idir dhlíthe náisiúnta, idir rialacháin náisiúnta agus idir fhorálacha riaracháin náisiúnta maidir le measúnú sábháilteachta ar bhianna núíosacha agus údarú dóibh bac a chur ar a saorghluaiseacht agus leis sin, chruthófaí coinníollacha éagóracha iomaíochta.

(2) Ba cheart ardleibhéal cosanta do shláinte an duine a áirithiú agus beartais an Aontais á saothrú. Ba cheart aird chuí a thabhairt, i gcás inarb iomchuí, ar chosaint an chomhshaoil agus ar leas na n ainmhithe.

(3) Bunaíodh rialacha an Aontais maidir le bianna núíosacha le Rialachán (CE) Uimh. 258/97 ó Pharlaimint na hEorpa agus ón gComhairle an 27 Eanáir 1997 maidir le bianna núíosacha agus comhábhair núíosacha bia (3) agus le Rialachán (CE) Uimh. 1852/2001 ón gCoimisiún an 20 Meán Fómhair 2001 lena leagtar síos rialacha mionsonraithe chun faisnéis áirithe a chur ar fáil don phobal agus chun faisnéis arna tabhairt de bhun Rialachán (CE) Uimh. 258/97 ó Pharlaimint na hEorpa agus ón gComhairle a chosaint (4). Ar mhaithe le soiléire, ba cheart Rialachán (CE) Uimh. 258/97 agus Rialachán (CE) Uimh. 1852/2001 ón gCoimisiún a aisghairm agus ba cheart an Rialachán seo a chur in ionad Rialachán (CE) Uimh. 258/97. Dá bhrí sin, ba cheart do Mholadh 97/618/CE ón gCoimisiún an 29 Iúil 1997 maidir leis na gnéithe eolaíocha agus le tíolacadh an fhaisnéis is gá chun tacú le hiarratais chun bianna núíosacha agus comhábhair núíosacha bia a chur ar an margadh agus chun tuarascálacha measúnaithe tosaigh a ullmhú faoi Rialachán (CE) Uimh. 258/97 ó Pharlaimint na hEorpa agus ón gComhairle (5) dul as feidhm a mhéid a bhaineann le bianna núíosacha.

(4) Chun leanúnachas le Rialachán (CE) Uimh. 258/97 a áirithiú, ba cheart easpa úsáide ar bhealach suntasach mar bhia don duine laistigh den Aontas roimh an dáta ar cuireadh Rialachán (CE) Uimh. 258/97 i bhfeidhm, eadhon an 15 Bealtaine 1997, a choimeád mar chritéar chun go measfaí gur bia núíosach é bia. Tagraíonn úsáid laistigh den Aontas d'úsáid sna Ballstáit, is cuma cén dáta ar aontaigh siad leis an Aontas Eorpach.

(5) Tá feidhm ag Rialachán (CE) Uimh. 178/2002 ó Pharlaimint na hEorpa agus ón gComhairle an 28 Eanáir 2002 lena leagtar síos prionsabail agus ceanglais ghinearálta an dlí bia, lena mbunaítear an tÚdarás Eorpach um Shábháilteacht Bia agus lena leagtar amach nósanna imeachta i gcúrsaí sábhailteachta bia (6). Ba cheart an sainmhíniú atá ann cheana ar bhia núíosach a shoiléiriú agus é a thabhairt cothrom le dáta trí thagairt don sainmhíniú ginearálta a dhéantar ar bhia sa Rialachán sin.

(6) Ba cheart a shoiléiriú freisin gur cheart a mheas gur bia núíosach é bia nuair a chuirtear teicneolaíocht táirgthe nár úsáideadh riamh roimhe sin i dtáirgeadh bia san Aontas i bhfeidhm ar an mbia sin. Ba cheart, go háirithe, na teicneolaíochtaí atá ag teacht chun cinn i bpróiseas an phóraithe agus i bpróiseas táirgthe an bhia, ar teicneolaíochtaí iad a mbíonn tionchar acu ar bhia, agus a bhféadfadh tionchar a bheith acu dá bhrí sin ar shábháilteacht bia, a chumhdach leis an Rialachán seo. Ba cheart, dá bhrí sin, a áireamh le bia núíosach bianna a dhíorthaítear ó ainmhithe a phóraítear trí theicnící neamhthraidisiúnta agus óna sliocht, bianna a dhíorthaítear ó phlandaí a phóraítear trí theicnící neamhthraidisiúnta, bianna a mhodhnaítear trí phróisis táirgthe nua a bhféadfadh tionchar a bheith acu ar bhia, agus bianna ina bhfuil nana–ábhair a ndearnadh innealtóireacht orthu nó bianna atá comhdhéanta de nana–ábhair a ndearnadh innealtóireacht orthu. Níor cheart a mheas gur bianna núíosacha iad bianna a dhíorthaítear ó chineálacha nua plandaí ná ó phórtha ainmhithe a tháirgtear trí theicnící traidisiúnta póraithe. Thairis sin, ba cheart a shoiléiriú nach bhféadfar a mheas gur bianna traidisiúnta iad bianna ó thríú tíortha ar bianna núíosacha san Aontas iad, ach nuair a dhíorthaítear iad ó tháirgeadh príomhúil faoi mar a shainmhínítear é i Rialachán (CE) Uimh 178/2002, cibé acu próiseáilte nó neamhphróiseáilte iad (e.g. torthaí, subh, súnna torthaí). Níor cheart, áfach, go n áireodh na bianna a fhaightear mar sin bianna a tháirgtear ó ainmhithe nó ó phlandaí ar cuireadh teicnící neamhthraidisiúnta póraithe i bhfeidhm orthu ná bianna a tháirgtear ó shliocht na n ainmhithe sin, mar aon le bianna ar cuireadh próiseas nua táirgeachta i bhfeidhm orthu.

(7) I bhfianaise na tuairime, áfach, a rinne an Grúpa Eorpach um Eitic san Eolaíocht agus sna Nuatheicneolaíochtaí a bunaíodh leis an gCinneadh ón gCoimisiún an 16 Nollaig 1997 a eisiúint an 16 Eanáir 2008 agus i bhfianaise na tuairime ón Údarás Eorpach um Shábháilteacht Bia a glacadh an 15 Iúil 2008, tá saintréithe ag teicnící do chlónáil ainmhithe, amhail aistriú na gceall sómach núicléach, a chiallaíonn nach féidir díriú leis an Rialachán seo ar na saincheisteanna uile a bhaineann leis an gclónáil. Dá bhrí sin, bia a tháirgtear ó ainmhithe a fuarthas trí theicníc clónála, agus bia a tháirgtear óna sliocht, ba cheart é a bheith faoi réir tuarascála a chuirfidh an Coimisiún faoi bhráid Pharlaimint na hEorpa agus faoi bhráid na Comhairle, agus faoi réir togra reachtaigh ina dhiaidh sin, i gcás inarb iomchuí. Má ghlactar reachtaíocht shonrach, ba cheart raon feidhme an Rialacháin seo a oiriúnú dá réir sin.

(8) Ba cheart bearta cur chun feidhme a ghlacadh chun foráil a dhéanamh do chritéir lena n éascófar an measúnú ar bhia a bheith á úsáid ar bhealach suntasach mar bhia don duine taobh istigh den Aontas roimh an 15 Bealtaine 1997. Má úsáideadh bia go heisiach mar fhorbhia nó i bhforbhia, faoi mar a shainmhínítear é i dTreoir 2002/46/CE (7) roimh an 15 Bealtaine 1997, ba cheart a cheadú go gcuirfí ar mhargadh an Aontais é tar éis an dáta sin le haghaidh na húsáide céanna agus nach measfaí gur bia núíosach é. Níor cheart, áfach, an úsáid sin mar fhorbhia nó i bhforbhia a chur san áireamh agus measúnú á dhéanamh ar cibé ar úsáideadh bia ar bhealach suntasach mar bhia don duine taobh istigh den Aontas roimh an 15 Bealtaine 1997. Caithfear, dá bhrí sin, úsáidí an bhia lena mbaineann, seachas úsáid mar forbhia, nó i bhforbhia, a údarú i gcomhréir leis an Rialachán seo.

(9) D'fhéadfadh sé go méadófaí úsáid na n–ábhar a ndearnadh innealtóireacht orthu le forbairt bhreise na teicneolaíochta. D'fhonn ardleibhéal cosanta ar shláinte an duine, saorghluaiseacht earraí agus deimhneacht dhlíthiúil do mhonaróirí a áirithiú, is gá teacht ar shainmhíniú aonfhoirmeach, ar leibhéal idirnáisiúnta, ar nana–ábhar a ndearnadh innealtóireacht air. Ba cheart don Aontas a dhícheall chun teacht ar chomhaontú, i bhfóraim iomchuí idirnáisiúnta, maidir le sainmhíniú. I gcás ina dtiocfar ar chomhaontú den sórt sin, ba cheart oiriúnú dá réir sin a dhéanamh ar an sainmhíniú atá sa Rialachán seo ar nana-ábhar a ndearnadh innealtóireacht air.

(10) Níor cheart a mheas gur táirgí núíosacha iad táirgí bia a tháirgtear ó chomhábhair nach dtagann faoi raon feidhme an Rialacháin seo, go háirithe trí athrú a dhéanamh ar chomhábhair an bhia, ar chomhdhéanamh nó ar mhéid na gcomhábhar sin. Ba cheart, áfach, go mbeadh modhnuithe ar chomhábhar bia, ar nós eastóscáin roghnaíocha nó úsáid codanna eile de phlanda, nár úsáideadh fós mar bhia don duine taobh istigh den Aontas, ina gcúis le táirge bia a bheith ag teacht faoi raon feidhme an Rialacháin seo.

(11) Ba cheart go mbeadh feidhm ag forálacha Threoir 2001/83/CE ó Pharlaimint na hEorpa agus ón gComhairle an 6 Samhain 2001 maidir leis an gcód Comhphobail a bhaineann le táirgí míochaine d'úsáid an duine (8) i gcás ina bhféadfadh táirge, agus a shaintréithe uile á gcur san áireamh, teacht faoin sainmhíniú ar an rud is ‘táirge íocshláinte’ ann agus teacht faoin sainmhíniú ar tháirge a chumhdaítear le reachtaíocht eile an Aontais. I dtaca leis seo, ba cheart don Bhallstát a bheith in ann srian a chur, i gcomhréir le dlí an Aontais, ar an táirge sin a bheith á chur ar an margadh, má shuíonn sé i gcomhréir le Treoir 2001/83/CE gur táirge íocshláinte é táirge. Thairis sin, eisiatar táirgí íocshláinte ón sainmhíniú ar bhia a leagtar síos le Rialachán (CE) Uimh. 178/2002 agus níor cheart go mbeidís faoi réir an Rialacháin seo.

(12) Bianna núíosacha a údaraítear faoi Rialachán (CE) Uimh. 258/97, ba cheart go gcoinneoidís a stádas mar bhianna núíosacha ach ba cheart go mbeadh údarú ag teastáil maidir le haon úsáidí nua a bhainfí as na bianna sin.

(13) Bianna atá ceaptha le haghaidh úsáidí teicneolaíochta nó bianna atá géinmhodhnaithe, níor cheart go dtiocfaidís faoi raon feidhme an Rialacháin seo. Níor cheart, dá bhrí sin, bia atá géinmhodhnaithe agus a thagann faoi raon feidhme Rialachán (CE) Uimh. 1829/2003 (9) bia nach n–úsáidtear ach mar bhreiseáin agus a thagann faoi raon feidhme Rialachán (CE) Uimh. 1333/2008 (10) ná blastáin a thagann faoi raon feidhme Rialachán (CE) Uimh. 1334/2008 (11), ná einsímí a thagann faoi raon feidhme Rialachán (CE) Uimh. 1332/2008 (12), ná tuaslagóirí eastósctha a thagann faoi raon feidhme Threoir 2009/32/CE (13), a chumhdach leis an Rialachán seo.

(14) Tá úsáid vitimíní agus mianraí á rialú le dlíthe earnálacha sonracha bia. Ba cheart, dá bhrí sin, na vitimíní agus na mianraí a thagann faoi raon feidhme Threoir 2002/46/CE, Rialachán (CE) Uimh. 1925/2006 ó Pharlaimint na hEorpa agus ón gComhairle an 20 Nollaig 2006 maidir le vitimíní agus mianraí agus substaintí áirithe eile a chur i mbianna (14), agus Threoir 2009/39/CE ó Pharlaimint na hEorpa agus ón gComhairle an 6 Bealtaine 2009 maidir le hearraí bia atá beartaithe le haghaidh úsáidí cothaitheacha áirithe (athmhúnlú) (15) a eisiamh ó raon feidhme an Rialacháin seo. Ní dhéileáltar áfach, leis na gníomhartha sonracha dlí sin, leis na cásanna ina bhfaightear vitimíní údaraithe agus substaintí mianracha údaraithe trí mhodhanna táirgeachta nó trí fhoinsí nua a úsáid nár cuireadh san áireamh nuair a bhí na vitimíní agus na substaintí mianracha á n-údarú. Dá bhrí sin, go dtí go ndéanfar na leasuithe ar na gníomhartha dlíthiúla sonracha, níor cheart na vitimíní ná na substaintí mianracha sin a eisiamh ó raon feidhme an Rialacháin seo nuair a eascraíonn athruithe suntasacha ar chomhdhéanamh nó ar struchtúr vitimíní nó mianraí as na modhanna táirgeachta nó as na foinsí nua, ar athruithe iad a mbeadh tionchar acu ar a bhfiúntas cothaitheach, ar a meitibileacht nó ar chion na substaintí neamh–inmhianaithe.

(15) Ba cheart measúnú a dhéanamh i gcomhréir leis an Rialachán seo ar bhianna núíosacha, seachas vitimíní agus mianraí, ar bianna iad atá ceaptha le haghaidh úsáidí cothaitheacha áirithe, le haghaidh bia a threisiú nó mar fhorbhianna. Ba cheart dóibh freisin leanúint de bheith faoi réir na rialacha dá bhforáiltear i dTreoir 2002/46/CE, i Rialachán (CE) Uimh. 1925/2006, i dTreoir 2009/39/CE, agus sna Treoracha sonracha dá dtagraítear i dTreoir 2009/39/CE agus in Iarscríbhinn I a ghabhann léi.

(16) An cinneadh maidir le cibé ar úsáideadh bia ar bhealach suntasach laistigh den Aontas mar bhia don duine roimh an 15 Bealtaine 1997, ba cheart go mbeadh sé bunaithe ar fhaisnéis arna cur isteach ag oibreoirí gnó bia, agus i gcás inarb iomchuí, ba cheart faisnéis eile a mbeadh teacht uirthi sna Ballstáit a bheith ag gabháil léi chun tacú léi. Nuair nach mbeidh aon fhaisnéis ann nó mura mbeidh faisnéis leordhóthanach ar fáil maidir lena bia a bheith á chaitheamh mar bhia don duine roimh an 15 Bealtaine 1997, ba cheart nós imeachta simplí trédhearcach a bhunú chun an fhaisnéis sin a bhailiú, ar nós imeachta é a mbeadh baint ag an gCoimisiún, ag na Ballstáit, agus ag aon pháirtithe lena mbaineann leis.

(17) Níor cheart bianna núíosacha a chur ar mhargadh an Aontais ach má tá siad sábháilte agus mura gcuirfidh siad an tomhaltóir amú. Ina theannta sin, i gcás ina mbeartófar an bia núíosach a chur in ionad bia eile, níor cheart go mbeadh sé éagsúil ón mbia sin in aon slí a rachadh chun aimhleas an tomhaltóra ó thaobh cothaitheachta de.

(18) Is gá nós imeachta láraithe, comhchuibhithe a chur i bhfeidhm maidir le measúnú agus údarú sábháilteachta, ar nós imeachta é a bheidh éifeachtúil, a mbeidh teorainn ama leis agus a bheidh trédhearcach. D'fhonn na nósanna imeachta éagsúla um údarú bia a chomhfhogasú tuilleadh, ba cheart measúnú sábháilteachta a dhéanamh ar bhianna núíosacha agus ba cheart iad a chur ar liosta an Aontais i gcomhréir leis an nós imeachta a leagtar síos i Rialachán (CE) Uimh. 1331/2008 ó Pharlaimint na hEorpa agus ón gComhairle an 16 Nollaig 2008 lena mbunaítear nós imeachta comhchoiteann údaraithe maidir le breiseáin bia, maidir le heinsímí bia agus maidir le blastáin bia (16), ar Rialachán é ba cheart a bheith infheidhme aon uair nach ndéantar maolú sonrach uaidh leis an Rialachán seo. Ar iarratas a fháil ar údarú do tháirge mar bhia núíosach, ba cheart don Choimisiún bailíocht agus infheidhmeacht an iarratais a sheiceáil. Agus údarú á dhéanamh ar bhia núíosach, ba cheart na tosca eile a bhaineann leis an gceist atá á meas a chur san áireamh, lena n–áirítear tosca eiticiúla, tosca comhshaoil, tosca a bhaineann le leas na n-ainmhithe agus le prionsabal an réamhchúraim.

(19) Ba cheart critéir a leagan síos freisin chun meastóireacht a dhéanamh ar na rioscaí a d'fhéadfadh teacht as bianna núíosacha. D'fhonn a áirithiú go ndéanfar an measúnú eolaíoch comhchuibhithe ar bhianna núíosacha, ba cheart gurbh é an tÚdarás Eorpach um Shábháilteacht Bia (‘an tÚdarás’) a dhéanfadh na measúnuithe sin.

(20) Faoi láthair, níl faisnéis leordhóthanach ar fáil faoi na rioscaí a bhaineann le nana-ábhair a ndearnadh innealtóireacht orthu. D'fhonn measúnú níos fearr a dhéanamh ar a sábháilteacht, ba cheart don Choimisiún, i gcomhar leis an Údarás, modheolaíochtaí tástála a fhorbairt lena gcuirfear san áireamh saintréithe sonracha na nana–ábhar a ndearnadh innealtóireacht orthu.

(21) D'fhonn na nósanna imeachta a shimpliú, ba cheart a cheadú d'iarratasóirí aon iarratas amháin a dhéanamh ar bhianna atá á rialú faoi dhlíthe earnálacha éagsúla bia. Ba cheart, dá bhrí sin, Rialachán (CE) Uimh. 1331/2008 a leasú dá réir sin. Mar thoradh ar theacht i bhfeidhm Chonradh Liospóin an 1 Nollaig 2009, tá an tAontas Eorpach tar éis ionad an Chomphobail Eorpaigh a ghabháil agus teacht i gcomharbas air, ba cheart an leagan cuí gramadaí den fhocal ‘Aontas’ a chur in ionad an leagain chomhfhreagraigh den fhocal ‘Comhphobal’ ar fud an Rialacháin sin.

(22) Má áirítear bianna traidisiúnta ó thríú tíortha ar an liosta de bhianna traidisiúnta ó thríú tíortha, ba cheart a cheadú go gcuirfí ar mhargadh an Aontais iad, ar choinníollacha a fhreagraíonn do na coinníollacha do bhianna ar léiríodh go raibh stair úsáide sábháilte acu. Maidir le measúnú sábháilteachta agus bainistíocht a dhéanamh ar bhia traidisiúnta ó thríú tíortha, ba cheart stair úsáid shábháilte an bhia i dtír a thionscnaimh a chur san áireamh. Níor cheart go n–áireodh stair úsáid shábháilte an bhia úsáidí neamhbhia ná úsáidí nach mbaineann le gnáthréimeanna bia.

(23) Ba cheart, i gcás inarbh iomchuí, ceanglais a bheadh bunaithe ar chonclúidí an mheasúnaithe sábháilteachta a thabhairt isteach maidir le ceanglais faireacháin iarmhargaidh do bhianna núíosacha a úsáid mar bhia don duine.

(24) Níor cheart gur dhochar bia núíosach a chur ar liosta an Aontais de bhianna núíosacha nó ar liosta na mbianna traidisiúnta ó thríú tíortha, d'aon mheastóireacht a d'fhéadfaí a dhéanamh ar na héifeachtaí a bhíonn ag tomhaltas foriomlán aon substainte a chuirtear leis an mbia sin, nó a úsáidtear chun an bia sin a mhonarú, nó ag tomhaltas foriomlán táirge inchomparáide i gcomhréir le Rialachán (CE) Uimh. 1925/2006.

(25) Faoi imthosca sonracha, d'fhonn an taighde agus an fhorbairt a spreagadh laistigh de thionscal an agraibhia, agus an nuálaíocht a spreagadh dá réir, ba cheart an fhianaise eolaíoch nuafhorbartha agus na sonraí dílseánaigh a tugadh chun tacú le hiarratas ar bhia núíosach a chur ar liosta an Aontais a chosaint. Níor cheart na sonraí ná an fhaisnéis sin a úsáid chun leasa iarratasóra eile ina dhiaidh sin le linn tréimhse teoranta ama, gan aontú an chéad iarratasóra. Leis an gcosaint ar shonraí eolaíocha iarratasóra amháin, níor cheart bac a chur ar iarratasóirí eile féachaint chun bianna núíosacha a chur ar liosta an Aontais de bhianna núíosacha ar bhonn a sonraí eolaíocha féin.

(26) Tá bianna núíosacha faoi réir na gceanglas ginearálta maidir le lipéadú a leagtar síos i dTreoir 2000/13/CE (17), agus, i gcás inar gá, tá siad faoi réir na gceanglas maidir le lipéadú i ndáil leis an bhfiúntas cothaitheach a leagtar síos i dTreoir 90/496/CEE (18). I gcásanna áirithe, d'fhéadfadh sé gur ghá faisnéis bhreise a chur ar fáil ar an lipéad, go háirithe tuairisc ar an mbia, faisnéis faoi fhoinse an bhia, nó faoi choinníollacha úsáide an bhia. Dá bhrí sin, nuair a bheidh bia núíosach á áireamh ar liosta an Aontais nó ar an liosta de bhianna núíosacha ó thríú tíortha, féadfar coinníollacha sonracha a fhorchur maidir le húsáid nó oibleagáidí sonracha maidir le lipéadú, a bhféadfadh, inter alia, baint a bheith acu le haon saintréith nó airí bia ar leith, amhail comhdhéanamh, fiúntas cothaitheach nó éifeachtaí cothaitheacha agus an úsáid atá ceaptha don bhia, nó le ceisteanna eiticiúla nó le himpleachtaí a bheith ann do shláinte grúpaí sonracha den daonra.

(27) Le Rialachán (CE) Uimh. 1924/2006 (19), déantar comhchuibhiú ar na forálacha sna Ballstáit a bhaineann le maímh i leith cothaithe agus sláinte. Níor cheart, dá bhrí sin, maímh a bhaineann le bianna núíosacha a dhéanamh ach i gcomhréir leis an Rialachán sin.

(28) Féadfar, i gcás inarb iomchuí, dul i gcomhairle leis an nGrúpa Eorpach um Eitic san Eolaíocht agus sna Nuatheicneolaíochtaí, d'fhonn comhairle a fháil i dtaobh saincheisteanna eiticiúla a bhaineann le bianna núíosacha a chur ar an margadh taobh istigh den Aontas.

(29) Bianna núíosacha a cuireadh ar an margadh taobh istigh den Aontas faoi Rialachán (CE) Uimh. 258/97, ba cheart leanúint dá gcur ar an margadh. Bianna núíosacha a údaraíodh i gcomhréir le Rialachán (CE) Uimh. 258/97, ba cheart iad a chur ar liosta an Aontais de bhianna núíosacha, ar liosta é a bhunaítear leis an Rialachán seo. Ina theannta sin, iarratais a tíolacadh faoi Rialachán (CE) Uimh. 258/97 roimh an dáta a ndéanfar an Rialachán seo a chur i bhfeidhm, ba cheart iad a athrú ina n–iarratais faoin Rialachán seo, i gcás nár seoladh chuig an gCoimisiún fós an chéad tuarascáil measúnaithe dá bhforáiltear faoi Rialachán (CE) Uimh. 258/97, agus sna cásanna uile ina mbeidh gá le tuarascáil measúnaithe bhreise i gcomhréir leis an Rialachán sin. Iarratais eile a bheidh ar feitheamh, ar iarratais iad a tíolacadh faoi Airteagal 4 de Rialachán (CE) Uimh. 258/07 roimh an dáta a ndéanfar an Rialachán seo a chur i bhfeidhm, ba cheart iad a phróiseáil faoi fhorálacha Rialachán (CE) Uimh. 258/97.

(30) Le Rialachán (CE) Uimh. 882/2004 (20), leagtar síos rialacha ginearálta maidir le seiceálacha oifigiúla a dhéanamh chun comhlíonadh dhlí an bhia a fhíorú. Ba cheart a iarraidh ar na Ballstáit seiceálacha oifigiúla a chur i gcrích i gcomhréir leis an Rialachán sin, d'fhonn a áirithiú go gcomhlíonfaí an Rialachán seo.

(31) Beidh feidhm ag na ceanglais maidir le sláinteachas na mbianna faoi mar a leagtar síos i Rialachán (CE) Uimh. 852/2004 (21) iad.

(32) Ós rud é nach féidir cuspóir an Rialacháin seo, eadhon rialacha comhchuibhithe a leagan síos maidir le bianna núíosacha a chur ar an margadh taobh istigh den Aontas, a bhaint amach go leordhóthanach ar leibhéal na mBallstát agus gur fearr, dá bhrí sin, is féidir é a bhaint amach ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta faoi mar a leagtar amach in Airteagal 5 den Chonradh ar an Aontas Eorpach é. I gcomhréir le prionsabal na comhréireachta, faoi mar a leagtar amach san Airteagal sin é, ní théann an Rialachán seo thar a bhfuil riachtanach chun an cuspóir sin a bhaint amach.

(33) Ba cheart do na Ballstáit síos na rialacha a leagan síos maidir leis na pionóis is infheidhme i leith sáruithe ar fhorálacha an Rialacháin seo agus gach beart is gá a ghlacadh chun a áirithiú go gcuirfear chun feidhme iad. Caithfidh na pionóis dá bhforáiltear a bheith éifeachtach, comhréireach agus athchomhairleach.

(34) Ba cheart na bearta is gá chun an Rialachán seo a chur chun feidhme a ghlacadh i gcomhréir le hAirteagal 5 agus le hAirteagal 7 de Chinneadh 1999/468/CE ón gComhairle an 28 Meitheamh 1999 ag leagan síos na nósanna imeachta maidir le feidhmiú na gcumhachtaí cur chun feidhme arna dtabhairt don Choimisiún (22).

(35) Ba cheart, go háirithe, go dtabharfaí de chumhacht don Choimisiún sainmhínithe áirithe a shoiléiriú d'fhonn a áirithiú go gcuirfidh na Ballstáit na forálacha sin chun feidhme ar bhealach comhchuibhithe agus ar bhonn critéar ábhartha, ina measc an sainmhíniú ar ‘nana-ábhar a ndearnadh innealtóireacht air’, agus na forbairtí teicniúla agus eolaíocha á gcur san áireamh chomh maith leis an teicníc neamhthraidisiúnta chun ainmhithe a phorú, lena n-áirítear teicnící a úsáidtear d'atáirgeadh éighnéasach ainmhithe atá comhionann go géiniteacha agus nár úsáideadh le haghaidh táirgeadh bia taobh istigh den Chomhphobal roimh an 15 Bealtaine 1997. Thairis sin, ba cheart go dtabharfaí de chumhacht don Choimisiún aon bearta idirthréimhseacha a bheadh iomchuí a ghlacadh agus liosta na mbianna traidisiúnta ó thríú tíortha agus liosta an Aontais a thabhairt cothrom le dáta.

(36) Chomh maith leis sin, ba cheart go dtabharfaí de chumhacht don Choimisiún gníomhartha tarmligthe a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh maidir leis na critéir faoina bhféadfar a mheas ar úsáideadh bianna ar bhealach suntasach mar bhia don duine taobh istigh den Aontas roimh an 15 Bealtaine 1997. Tá sé tábhachtach, go háirithe, go rachadh an Coimisiún i gcomhairle le saineolaithe ag an gcéim ullmhúcháin i gcomhréir leis an ngealltanas a thug an Coimisiún sa Teachtaireacht an 9 Nollaig 2009 maidir le hAirteagal 290 den Chonradh ar Fheidhmiú an Aontais Eorpaigh a chur chun feidhme.

TAR ÉIS AN RIALACHÁN SEO A GHLACADH:

CAIBIDIL I

FORÁLACHA TOSAIGH

Article 1

Ábhar

Leis an Rialachán seo, leagtar síos rialacha comhchuibhithe maidir le bianna núíosacha a chur ar an margadh taobh istigh den Aontas d'fhonn ardleibhéal cosanta do shláinte an duine agus do leasanna tomhaltóirí a áirithiú, agus feidhmiú éifeachtach an mhargaidh inmheánaigh á áirithiú, ag féachaint, i gcás inarb iomchuí, do chosaint an chomhshaoil agus do leas na n-ainmhithe.

Article 2

Raon feidhme

1. Beidh feidhm ag an Rialachán seo maidir le bianna núíosacha a chur ar an margadh taobh istigh den Aontas.

2. Ní bheidh feidhm ag an Rialachán seo maidir leis na nithe seo a leanas:

(a) bianna nuair a úsáidtear agus a mhéid a úsáidtear iad: (i) mar bhreiseáin bia a thagann faoi raon feidhme Rialachán (CE) Uimh. 1333/2008; (ii) mar bhlastáin bia a thagann faoi raon feidhme Rialachán (CE) Uimh. 1334/2008; (iii) mar thuaslagóirí eastósctha a úsáidtear i dtáirgeadh bia–ábhar agus a thagann faoi raon feidhme Threoir 2009/32/CE; (iv) mar einsímí bia a thagann faoi raon feidhme Rialachán (CE) Uimh. 1332/2008; (v) mar vitimíní agus mar mhianraí a thagann faoi raon feidhme Threoir 2002/46/CEE, Rialachán (CE) Uimh. 1925/2006 nó Threoir 2009/39/CE, seachas substaintí vitimíní agus substaintí mianracha a údaraíodh cheana agus a fhaightear trí mhodhanna táirgeachta nó trí fhoinsí nua a úsáid nár cuireadh san áireamh nuair a údaraíodh faoin reachtaíocht shonrach iad, i gcás ina n–eascróidh na hathruithe suntasacha dá dtagraítear i bpointe (iii) d'Airteagal 3(2)(a) den Rialachán seo as na modhanna táirgeachta sin nó as na foinsí nua sin;

(b) bianna a thagann faoi raon feidhme Rialachán (CE) Uimh. 1829/2003.

Article 3

Sainmhínithe

1. Chun críocha an Rialacháin seo, beidh feidhm ag na sainmhínithe a leagtar síos i Rialachán (CE) Uimh. 178/2002.

2. Beidh feidhm freisin ag na sainmhínithe seo a leanas:

(a) ciallaíonn ‘bia núíosach’ bia nár úsáideadh ar bhealach suntasach mar bhia don duine taobh istigh den Aontas roimh an 15 Bealtaine 1997, lena n–áirítear; (i) bia de thionscnamh ainmhíoch, nuair a dhéantar teicnící neamhthraidisiúnta póraithe nár úsáideadh do tháirgeadh bia laistigh den Aontas roimh an 15 Bealtaine 1997 a chur i bhfeidhm ar an ainmhí, agus ar an mbia a dhíorthaítear ó shliocht na n–ainmhithe sin; (ii) bia de thionscnamh plandúil, nuair a dhéantar teicnící neamhthraidisiúnta póraithe nár úsáideadh do tháirgeadh bia laistigh den Aontas roimh an 15 Bealtaine 1997 a chur i bhfeidhm ar an bplanda, má eascraíonn athruithe suntasacha ar chomhdhéanamh nó ar struchtúr an bhia as an teicníc neamhthraidisiúnta póraithe sin a chuirtear i bhfeidhm ar an bplanda, a bhfuil tionchar acu ar a bhfiúntas cothaitheach, ar a mheitibileacht nó ar chion na substaintí neamh–inmhianaithe atá ann; (iii) bia ar cuireadh próiseas nua táirgeachta i bhfeidhm air, nár úsáideadh do tháirgeadh bia laistigh den Aontas roimh an 15 Bealtaine 1997, má eascraíonn athruithe suntasacha ar chomhdhéanamh nó ar struchtúr an bhia as an bpróiseas táirgeachta sin, a mbeadh tionchar acu ar a bhfiúntas cothaitheach, ar a mheitibileacht nó ar chion na substaintí neamh–inmhianaithe atá ann; (iv) bia arb éard atá ann nana–ábhair a ndearnadh innealtóireacht orthu nó bianna ina bhfuil nana–ábhair a ndearnadh innealtóireacht orthu; (v) bia traidisiúnta ó thríú tír; agus (vi) comhábhair nár úsáideadh ach i bhforbhianna laistigh den Aontas roimh an 15 Bealtaine 1997 má tá siad le húsáid i mbianna seachas forbhianna. Má úsáideadh bia go heisiach mar fhorbhia, nó i bhforbhia, roimh an dáta sin, áfach, féadfar é a chur ar an margadh laistigh den Aontas tar éis an dáta sin le haghaidh na húsáide céanna agus ní mheasfar gur bia núíosach é;

(b) ciallaíonn ‘sliocht’ ainmhí a phóraítear trí theicníc thraidisiúnta, i gcás inarb ainmhí a póraíodh trí theicníc neamhthraidisiúnta ceann amháin ar a laghad de na hainmhithe a ghin é;

(c) ciallaíonn ‘nana–ábhar a ndearnadh innealtóireacht air’ aon ábhar a tháirgtear d'aon ghnó agus nach mó ná 100 nm ceann amháin nó níos mó dá thoisí nó ar ábhar é atá comhdhéanta de chodanna feidhmiúla scoite, bíodh siad sa mhianach ann nó ar an dromchla, ar codanna go leor acu nach mó ná 100nm ceann amháin nó níos mó dá dtoisí, lena n–áirítear struchtúir, ceirtleáin nó tathaguithe, a bhféadfaidh méid níos mó ná 100 nm a bheith acu ach a bhfuil airíonna fós acu ar saintréithe den nanascála iad. Ar na hairíonna ar saintréithe den nanascála iad, áirítear na nithe seo a leanas: (i) na hairíonna sin a bhaineann le hachar sonrach mór dromchla na n–ábhar sin; agus/nó (ii) airíonna fisiceimiceacha sonracha atá éagsúil ó airíonna an leagain neamh nanafhoirmigh den ábhar céanna;

(d) ciallaíonn ‘bia traidisiúnta ó thríú tír’ bia núíosach, seachas an bia núíosach faoi fhophointe (i) go fophointe (iv) de phointe (a), a dhíorthaítear ó tháirgeadh príomhúil, agus a bhfuil stair úsáide mar bhia aige in aon tríú tír, a fhágann gur cuid den ghnáthréim bia é le 25 bliana anuas ar a laghad agus gurb ea fós anois, i measc cuid mhór de dhaonra na tíre sin;

(e) ciallaíonn ‘stair úsáid shábháilte an bhia i dtríú tír’ go ndearbhaítear sábháilteacht an bhia sin le sonraí a chomhdhéanta agus le taithí a fuarthas óna úsáid agus óna úsáid leanúnach, ar feadh 25 bliana ar a laghad, mar chuid de ghnáthréim bia cuid mhór de dhaonra tíre.

3. Féadfaidh an Coimisiún critéir bhreise a ghlacadh chun soiléiriú a dhéanamh ar na sainmhínithe a thugtar faoi fhophointe (i) go fophointe (iv) de phointe (a), agus faoi phointe (c), faoi phointe (d) agus faoi phointe (e) de mhír 2 den Airteagal seo i gcomhréir leis an nós imeachta rialúcháin dá dtagraítear in Airteagal 19(2).

Article 4

Nós imeachta chun stádas bia núíosaigh a chinneadh

1. Déanfaidh oibreoirí gnóthas bia stádas an bhia a bheartaíonn siad a chur ar an margadh taobh istigh den Aontas a fhíorú maidir le raon feidhme an Rialacháin seo.

2. I gcás ina mbeidh amhras ann, rachaidh oibreoirí gnóthas bia i gcomhairle leis an údarás inniúil ábhartha um bianna núíosacha faoi mar a shainmhínítear é in Airteagal 15 de Rialachán (CE) Uimh. 1331/2008 maidir le stádas an bhia a bheidh i gceist. Arna iarraidh sin ón údarás inniúil ábhartha, déanfaidh na hoibreoirí gnóthas bia an fhaisnéis a thíolacadh maidir leis an méid a bhí an bia a bheidh i gceist á úsáid mar bhia don duine taobh istigh den Aontas roimh an 15 Bealtaine 1997.

3. I gcás inar gá, féadfaidh an t–údarás inniúil dul i gcomhairle le húdaráis inniúla eile agus leis an gCoimisiún maidir leis an méid a d'úsáidtí an bia sin mar bhia don duine taobh istigh den Aontas roimh an 15 Bealtaine 1997. Déanfar freagraí ar aon chomhairliúchán den sórt sin a tharchur chuig an gCoimisiúin freisin. Déanfaidh an Coimisiún achoimre ar na freagraí a gheofar agus cuirfidh sé toradh an chomhairliúcháin in iúl do na húdaráis inniúla go léir.

4. Féadfaidh an Coimisiún bearta cur chun feidhme do mhír 3 den Airteagal seo a ghlacadh i gcomhréir leis an nós imeachta rialúcháin dá dtagraítear in Airteagal 19(2).

Article 5

Cinntí léirmhínithe

I gcás inar gá, féadfar an nós imeachta rialúcháin dá dtagraítear in Airteagal 19(2) a agairt chun a chinneadh cibé acu an dtagann nó nach dtagann cineál bia faoi raon feidhme an Rialacháin seo.

CAIBIDIL II

CEANGLAIS MAIDIR LE BIANNA NÚÍOSACHA A CHUR AR AN MARGADH LAISTIGH DEN AONTAS

Article 6

Cosc ar bhianna núíosacha neamhchomhlíontacha

Ní dhéanfaidh aon duine bia núíosach a chur ar an margadh taobh istigh den Aontas mura gcomhlíonfaidh an bia núíosach sin an Rialachán seo.

Article 7

Liostaí de bhianna núíosacha

1. Coinneoidh an Coimisiún liosta an Aontais de bhianna núíosacha atá údaraithe agus nach bianna traidisiúnta ó thríú tíortha iad, (‘liosta an Aontais’ anseo feasta) agus foilseofar i gcomhréir le hAirteagal 2(1) de Rialachán (CE) Uimh. 1331/2008 é.

2. Déanfaidh an Coimisiún liosta de bhianna traidisiúnta ó thríú tíortha a údaraíodh de bhun Airteagal 11(5) den Rialachán seo a bhunú agus a choimeád agus foilseofar i sraith C d'Iris Oifigiúil an Aontais Eorpaigh é.

3. Ní fhéadfar ach bianna núíosacha a áirítear ar liosta an Aontais nó ar an liosta de bhianna traidisiúnta ó thríú tíortha a chur ar an margadh laistigh den Aontas.

Article 8

Coinníollacha ginearálta maidir le bianna núíosacha a chur ar na liostaí

Ní fhéadfar bia núíosach a chur ar an liosta ábhartha ach má chomhlíontar na coinníollacha seo a leanas leis:

(a) nach údar imní é an bia, ar bhonn na fianaise eolaíche atá ar fáil, do shláinte na dtomhaltóirí;

(b) nach gcuirtear an tomhaltóir amú leis;

(c) má tá sé beartaithe é a chur in ionad bia eile, nach bhfuil difríocht idir é agus an bia sin ar dhóigh go rachadh a ghnáth–thomhaltas ar aimhleas an tomhaltóra ó thaobh cothaitheachta de.

Article 9

Inneachar liosta an Aontais

1. Déanfar liosta an Aontais a thabhairt cothrom le dáta i gcomhréir leis an nós imeachta a leagtar síos i Rialachán (CE) Uimh. 1331/2008 agus, i gcás inarb iomchuí, i gcomhréir le hAirteagal 16 den Rialachán seo.

2. San iontráil a dhéanfar do bhia núíosach ar liosta an Aontais, sonrófar an bia agus, i gcás inarb iomchuí, sonrófar freisin inti coinníollacha a úsáide agus ceanglais shonracha bhreise maidir le lipéadú d'fhonn faisnéis a chur ar fáil don tomhaltóir deiridh agus/nó ceanglas faireacháin iarmhargaidh, agus i gcás inarb infheidhme, an fhaisnéis dá dtagraítear in Airteagal 16(4).

Article 10

Inneachar liosta na mbianna traidisiúnta ó thríú tíortha

1. Déanfar liosta na mbianna traidisiúnta ó thríú tíortha a thabhairt cothrom le dáta i gcomhréir leis an nós imeachta a leagtar síos in Airteagal 11.

2. Agus bia traidisiúnta ó thríú tír á chur ar liosta na mbianna traidisiúnta ó thríú tíortha, sonrófar san iontráil an bia, agus, i gcás inarb iomchuí, sonrófar inti freisin na coinníollacha úsáide agus/nó ceanglais shonracha bhreise maidir le lipéadú d'fhonn faisnéis a chur ar fáil don tomhaltóir deiridh.

Article 11

An nós imeachta maidir le bia traidisiúnta ó thríú tír a áireamh ar an liosta

1. De mhaolú ar an nós imeachta a leagtar síos in Airteagal 9(1) den Rialachán seo, aon pháirtí leasmhar dá dtagraítear in Airteagal 3(1) de Rialachán (CE) Uimh. 1331/2008 a mbeidh rún aige bia traidisiúnta ó thríú tír a chur ar an margadh laistigh den Aontas, cuirfidh sé iarratas faoi bhráid an Choimisiúin.

Áireofar an méid seo a leanas san iarratas:

(a) ainm an bhia agus tuairisc ar an mbia;

(b) a chomhdhéanamh;

(c) a thír tionscnaimh;

(d) sonraí doiciméadaithe lena léirítear stair úsáid shábháilte an bhia in aon tríú tír;

(e) i gcás inarb infheidhme, na coinníollacha úsáide agus na ceanglais shonracha maidir le lipéadú;

(f) achoimre ar a bhfuil san iarratas.

Déanfar an t–iarratas i gcomhréir leis na rialacha cur chun feidhme dá dtagraítear i mír 7 den Airteagal seo.

2. Cuirfidh an Coimisiún an t–iarratas bailí dá dtagraítear i mír 1 ar aghaidh gan mhoill chuig na Ballstáit agus chuig an Údarás.

3. Laistigh de shé mhí ón dáta a bhfaighidh sé an t-iarratas, tabharfaidh an tÚdarás uaidh a thuairim. Aon uair a lorgóidh an tÚdarás faisnéis bhreise ó pháirtí leasmhar, déanfaidh sé, tar éis dul i gcomhairle leis an bpáirtí leasmhar, tréimhse a leagan síos ar laistigh di a chuirfear an fhaisnéis sin ar fáil. Síneofar an teorainn sé mhí go huathoibríoch leis an tréimhse bhreise sin. Cuirfidh an tÚdarás an fhaisnéis bhreise ar fáil do na Ballstáit agus don Choimisiún.

4. D'fhonn a thuairim a ullmhú, déanfaidh an tÚdarás a fhíorú:

(a) gur leor cáilíocht na sonraí a thíolacfaidh an páirtí leasmhar mar thaca le stair úsáid shábháilte an bhia in aon tríú tír; agus

(b) nach gcuirfear sláinte na dtomhaltóirí san Aontas i mbaol de bharr chomhdhéanamh an bhia ná, i gcás inarb iomchuí, de bharr choinníollacha a úsáide.

Cuirfidh an tÚdarás a thuairim ar aghaidh chuig an gCoimisiún, chuig na Ballstáit agus chuig an bpáirtí leasmhar.

5. Laistigh de thrí mhí tar éis an dáta a dtabharfaidh an tÚdarás uaidh a thuairim, déanfaidh an Coimisiún, i gcomhréir leis an nós imeachta rialúcháin dá dtagraítear in Airteagal 19(2), liosta na mbianna traidisiúnta ó thríú tíortha a thabhairt cothrom le dáta, agus tuairim an Údaráis, aon fhorálacha ábhartha de dhlí an Aontais agus aon tosca eile a bhaineann le hábhar á gcur san áireamh. Cuirfidh an Coimisiún an páirtí leasmhar ar an eolas dá réir sin. Má chinneann an Coimisiún gan liosta na mbianna traidisiúnta ó thríú tíortha a thabhairt cothrom le dáta, cuirfidh sé an páirtí leasmhar agus na Ballstáit ar an eolas dá réir sin, agus sonróidh sé na cúiseanna ar measadh nach raibh údar maith leis an liosta a thabhairt cothrom le dáta.

6. Féadfaidh an páirtí leasmhar a iarratas a tharraingt siar ag aon chéim den nós imeachta.

7. Roimh an … (23), glacfaidh an Coimisiún rialacha mionsonraithe maidir leis an Airteagal seo a chur chun feidhme i gcomhréir leis an nós imeachta rialúcháin dá dtagraítear in Airteagal 19(2).

Article 12

Treoir theicniúil

Gan dochar do bhearta cur chun feidhme arna nglacadh faoi phointe (a) d'Airteagal 9(1) de Rialachán (CE) Uimh. 1331/2008 agus faoin … (23), déanfaidh an Coimisiún, i gcás inarb iomchuí, i ndlúthchomhar leis an Údarás agus tar éis dul i gcomhairle leis na páirtithe leasmhara, treoir theicniúil agus uirlisí a chur ar fáil chun cabhrú le páirtithe leasmhara iarratais a ullmhú agus a thíolacadh faoin Rialachán seo; le hoibreoirí gnóthas bia go háirithe, agus le gnóthais bheaga agus mheánmhéide.

Article 13

Tuairim an Údaráis

Agus measúnú á dhéanamh aige ar shábháilteacht bianna núíosacha, i gcás inarb iomchuí, déanfaidh an tÚdarás an méid seo a leanas, go háirithe:

(a) breithneoidh sé cibé acu an bhfuil sábháilteacht an bhia agus sábháilteacht bia ó aicme inchomparáide bia atá ar an margadh laistigh den Aontas cheana chomh sábháilte leis an mbia a mbeartaítear an bia núíosach a chur ina ionad;

(b) cuirfidh sé stair úsáid shábháilte an bhia san áireamh.

Article 14

Oibleagáidí speisialta na n-oibreoirí gnóthas bia

1. Féadfaidh an Coimisiún ceanglas faireacháin iarmhargaidh a fhorchur ar chúiseanna sábháilteachta bia agus tar éis tuairim a fháil ón Údarás. Beidh an t-oibreoir gnóthas bia a chuirfidh bia ar an margadh laistigh den Aontais freagrach as na ceanglais iarmhargaidh a shonraítear in iontráil an bhia lena mbaineann ar liosta an Aontais de bhianna núíosacha a chomhall.

2. Cuirfidh an táirgeoir an fhaisnéis seo a leanas in iúl don Choimisiún láithreach:

(a) aon fhaisnéis eolaíoch nua nó aon fhaisnéis theicniúil nua a bhféadfadh tionchar a bheith aici ar an measúnú ar úsáid shábháilte an bhia núíosaigh;

(b) aon toirmeasc nó aon srian a fhorchuireann údarás inniúil de chuid aon tríú tír ina gcuirtear an bia núíosach ar an margadh.

Article 15

An Grúpa Eorpach um Eitic san Eolaíocht agus sna Nuatheicneolaíochtaí

Féadfaidh an Coimisiún, ar a thionscnamh féin nó ar iarratas ó Bhallstát, dul i gcomhairle leis an nGrúpa Eorpach um Eitic san Eolaíocht agus sna Nuatheicneolaíochtaí, d'fhonn a thuairim a fháil faoi cheisteanna a bhaineann leis an eolaíocht agus le nuatheicneolaíochtaí agus a bhfuil mórthábhacht eiticiúil ag baint leo.

Cuirfidh an Coimisiún an tuairim sin ar fáil don phobal.

Article 16

Nós imeachta um údarú i gcásanna cosanta sonraí

1. Arna iarraidh sin don iarratasóir, agus tacaíocht aige ó fhaisnéis iomchuí infhíoraithe a bheidh i gcomhad an iarratais, ní fhéadfar fianaise eolaíoch nuafhorbartha agus/nó sonraí eolaíocha a lena dtacaítear leis an iarratas a úsáid chun tairbhe iarratais eile go ceann tréimhse cúig bliana ón dáta a gcuirfear an bia núíosach ar liosta an Aontais gan aontú an iarratasóra roimhe sin. Deonófar an chosaint seo san cásanna seo a leanas:

(a) i gcás ina mbeidh fianaise eolaíoch nuafhorbartha agus/nó sonraí eolaíocha ainmnithe mar fhianaise dhílseánaigh nó mar shonraí dílseánaigh ag an iarratasóir an tráth a ndearnadh an chéad iarratas (sonraí eolaíocha dílseánaigh);

(b) i gcás ina raibh ceart tagartha eisiach chun na sonraí eolaíocha dílseánaigh ag an gcéad iarratasóir tráth a ndearnadh an chéad iarratas; agus

(c) i gcás nach bhféadfaí an bia núíosach a údarú murach go raibh na sonraí eolaíocha dílseánaigh tíolactha ag an gcéad iarratasóir.

Féadfaidh iarratasóir roimhe sin, áfach, comhaontú le hiarratasóir ina dhiaidh sin gur féidir sonraí agus faisnéis den sórt sin a úsáid.

2. Cinnfidh an Coimisiún, i gcomhairle leis an iarratasóir, an fhaisnéis ar cheart an chosaint dá dtagraítear i mír 1 a dheonú di, agus cuirfidh sé a chinneadh in iúl don iarratasóir, don Údarás agus do na Ballstáit.

3. De mhaolú ar Airteagal 7(5) de Rialachán (CE) Uimh. 1331/2008, cinnfear liosta an Aontais a thabhairt cothrom le dáta le bia núíosach nach bia traidisiúnta ó thríú tír é, i gcomhréir leis an nós imeachta rialúcháin dá dtagraítear in Airteagal 19(2) den Rialachán seo, i gcásanna ina gcosnófar na sonraí eolaíocha dílseánaigh i gcomhréir leis an Airteagal seo. Sa chás seo, deonófar an t-údarú don tréimhse a shonraítear i mír 1 den Airteagal seo.

4. Sna cásanna dá dtagraítear i mír 3 den Airteagal seo, sonrófar an méid seo a leanas, i dteannta na faisnéise dá dtagraítear in Airteagal 9(2) den Rialachán seo, in iontráil bhia núíosaigh ar liosta an Aontais:

(a) an dáta ar iontráladh an bia núíosach ar liosta an Aontais;

(b) go bhfuil an iontráil bunaithe ar fhianaise eolaíoch nuafhorbartha dhílseánaigh agus/nó ar shonraí eolaíocha dílseánaigh atá á gcosaint i gcomhréir leis an Airteagal seo;

(c) ainm agus seoladh an iarratasóra;

(d) nach bhfuil an bia núíosach údaraithe lena chur ar mhargadh an Aontais ach ag an iarratasóir a shonraítear i bpointe (c), mura bhfaighidh iarratasóir a dhéanfaidh iarratas ina dhiaidh sin údarú don bhia gan tagairt do na sonraí eolaíocha dílseánaigh a d'ainmnigh an t iarratasóir roimhe sin mar shonraí eolaíocha dílseánaigh.

5. Sula rachaidh an tréimhse dá dtagraítear i mír 1 den Airteagal seo in éag, tabharfaidh an Coimisiún liosta an Aontais cothrom le dáta i gcomhréir leis an nós imeachta rialúcháin dá dtagraítear in Airteagal 19(2) ionas nach n-áireofaí a thuilleadh na sonraíochtaí sainiúla dá dtagraítear i mír 4 den Airteagal seo, ar choinníoll go mbeidh na coinníollacha a leagtar síos sa Rialachán seo fós á gcomhlíonadh ag an mbia údaraithe.

Article 17

Faisnéis don phobal

Cuirfidh an Coimisiún an méid seo a leanas ar fáil don phobal:

(a) liosta an Aontais dá dtagraítear in Airteagal 7(1) agus an liosta de bhianna traidisiúnta ó thríú tíortha dá dtagraítear in Airteagal 7(2), ar leathanach tiomnaithe aonair de láithreán gréasáin an Choimisiúin;

(b) achoimrí ar na hiarratais arna dtíolacadh faoin Rialachán seo;

(c) conclúidí na gcomhairliúchán dá dtagraítear in Airteagal 4(3).

Féadfaidh an Coimisiún na bearta cur chun feidhme don Airteagal seo a ghlacadh, lena n-áirítear socruithe le haghaidh thoradh na gcomhairliúchán faoi phointe (c) den chéad mhír den Airteagal seo a phoibliú, i gcomhréir leis an nós imeachta rialúcháin dá dtagraítear in Airteagal 19(2).

CAIBIDIL III

FORÁLACHA GINEARÁLTA

Article 18

Pionóis

Leagfaidh na Ballstáit síos na rialacha maidir leis na pionóis is infheidhme i leith sáruithe ar fhorálacha an Rialacháin seo agus déanfaidh siad gach beart is gá chun a áirithiú go gcuirfear chun feidhme iad. Caithfidh na pionóis dá bhforáiltear a bheith éifeachtach, comhréireach agus athchomhairleach. Tabharfaidh na Ballstáit fógra don Choimisiún faoi na forálacha sin faoin … (24) agus cuirfidh siad in iúl dó gan mhoill má dhéantar aon leasú ar na forálacha sin ina dhiaidh sin lena ndéanfaí difear dóibh.

Article 19

An nós imeachta coiste

1. Tabharfaidh an Buanchoiste um an mBiashlabhra agus um Shláinte Ainmhithe arna bhunú faoi Airteagal 58 de Rialachán (CE) Uimh. 178/2002 cúnamh don Choimisiún.

2. I gcás ina ndéanfar tagairt don mhír seo, beidh feidhm ag Airteagal 5 agus ag Airteagal 7 de Chinneadh 1999/468/CE, ag féachaint d'fhorálacha Airteagal 8 de.

Trí mhí a bheidh sa teorainn ama a leagtar síos in Airteagal 5(6) de Chinneadh 1999/468/CE.

Article 20

Gníomhartha tarmligthe

D'fhonn cuspóirí an Rialacháin seo a bhaint amach faoi mar a leagtar síos in Airteagal 1 iad, glacfaidh an Coimisiún tráth nach déanaí ná an … (24), critéar breise lena bhféadfar a mheas cibé ar úsáideadh bia ar bhealach suntasach mar bhia don duine taobh istigh den Aontas roimh an 15 Bealtaine 1997, faoi mar a thagraítear dó i bpointe (a) d'Airteagal 3(2),trí bhíthin ghníomhartha tarmligthe i gcomhréir le hAirteagal 21 agus faoi réir na gcoinníollacha atá in Airteagal 22 agus in Airteagal 23.

Article 21

Feidhmiú an tarmligin

1. Tabharfar an chumhacht don Choimisiún na gníomhartha tarmligthe dá dtagraítear in Airteagal 20 a ghlacadh ar feadh tréimhse cúig bliana tar éis theacht i bhfeidhm an Rialacháin seo. Déanfaidh an Coimisiún, sé mhí ar a dhéanaí roimh dheireadh na tréimhse cúig bliana sin, tuarascáil a ullmhú maidir leis na cumhachtaí tarmligthe. Déanfar tarmligean na cumhachta a fhadú go huathoibríoch i gcomhair tréimhsí comhfhaid, mura ndéanann Parlaimint na hEorpa nó an Chomhairle é a chúlghairm i gcomhréir le hAirteagal 22.

2. A luaithe a ghlacfaidh sé gníomh tarmligthe, tab harfaidh an Coimisiún fógra do Pharlaimint na hEorpa agus don Chomhairle faoin tarmligean i gcomhthráth.

3. Tugtar de chumhacht don Choimisiún gníomhartha tarmligthe a ghlacadh faoi réir na gcoinníollacha a leagtar síos in Airteagal 22 agus in Airteagal 23.

Article 22

Cúlghairm an tarmligin

1. Féadfaidh Parlaimint na hEorpa nó an Chomhairle tarmligean na cumhachta dá dtagraítear in Airteagal 20 a chúlghairm tráth ar bith.

2. Tabharfaidh an institiúid a mbeidh tús a curtha aici le nós imeachta inmheánach d'fhonn a chinneadh an ndéanfar tarmligean na cumhachta a chúlghairm, fógra ina leith sin don institiúd eile agus don Choimisiún mí ar a dhéanaí sula ndéanfar an cinneadh críochnaitheach, agus luafar ann na cumhachtaí tarmligthe a bhfhéadfadh a bheith faoi réir cúlghairme agus na fáthanna atá leis an gcúlghairm.

3. Cuirfidh an cinneadh chun cúlghairm a dhéanamh deireadh le tarmligean na gcumhachtaí arna sonrú sa chinneadh sin. Beidh éifeacht leis láithreach nó ar dháta níos déanaí a shonrófar ann. Ní dhéanfaidh sé difear do bhailíocht na ngníomhartha tarmligthe atá i bhfeidhm cheana féin. Déanfar é a fhoilsiú in Iris Oifigiúil an Aontais Eorpaigh.

Article 23

Agóidí in aghaidh gníomhartha tarmligthe

1. Féadfaidh Parlaimint na hEorpa nó an Chomhairle agóid a dhéanamh in aghaidh an ghnímh tharmligthe laistigh de thréimhse trí mhí ó dháta an fhógra.

2. Más rud é, tráth a rachaidh an tréimhse sin in éag, nach mbeidh agóid déanta ag Parlaimint na hEorpa ná ag an gComhairle in aghaidh an ghnímh tharmligthe, nó más rud é, roimh an dáta sin, go bhfuil Parlaimint na hEorpa agus an Chomhairle araon tar éis an Coimisiún a chur ar an eolas go bhfuil cinneadh déanta acu gan agóidí a dhéanamh, tiocfaidh an gníomh tarmligthe i bhfeidhm an dáta a luaitear ann.

3. Má dhéanann Parlaimint na hEorpa nó an Chomhairle agóid in aghaidh an ghnímh tharmligthe, ní thiocfaidh sé i bhfeidhm. Luafaidh an institiúid a dhéanfaidh agóid na cúiseanna le hagóid a dhéanamh in aghaidh an ghnímh tharmligthe.

Article 24

Athbhreithniú

1. Faoin … (25) agus i bhfianaise na taithí a fuarthas, cuirfidh an Coimisiún tuarascáil faoi bhráid Pharlaimint na hEorpa agus faoi bhráid na Comhairle maidir le cur chun feidhme an Rialacháin seo, agus go háirithe maidir le cur chun feidhme Airteagal 3, Airteagal 11 agus Airteagal 16 de agus, i gcás inarb iomchuí, beidh tograí reachtacha ag gabháil léi.

2. Faoin … (26), cuirfidh an Coimisiún tuarascáil faoi bhráid Pharlaimint na hEorpa agus faoi bhráid na Comhairle maidir le gnéithe uile an bhia a tháirgtear ó ainmhithe arbh ann dóibh trí theicníc clónála agus bianna a tháirgtear óna sliocht agus, i gcás inarb iomchuí, déanfar tograí le haghaidh reachtaíochta ina dhiaidh sin.

3. Beidh rochtain ag an bpobal ar na tuarascálacha agus ar aon tograí a bheidh ann.

CAIBIDIL IV

FORÁLACHA IDIRTHRÉIMHSEACHA AGUS FORÁLACHA CRÍOCHNAITHEACHA

Article 25

Aisghairm

Aisghairfear Rialachán (CE) Uimh. 258/97 agus Rialachán (CE) Uimh. 1852/2001 ón gCoimisiún le héifeacht ón … (27), seachas i ndáil leis na hiarratais sin a bheidh ar feitheamh agus a rialaítear le hAirteagal 27 den Rialachán seo.

Article 26

Liosta an Aontais a bhunú

Tráth nach déanaí ná an … (27), bunóidh an Coimisiún liosta an Aontais trí bhianna núíosacha a údaraíodh agus/nó ar túgadh fógra fúthu faoi Airteagal 4, faoi Airteagal 5 agus faoi Airteagal 7 de Rialachán (CE) Uimh. 258/97 a chur ar liosta an Aontais, lena n-áireofar aon choinníollacha um údarú atá ann cheana, faoi mar is iomchuí.

Article 27

Bearta idirthréimhseacha

1. Aon iarraidh ar bhia núíosach a chur ar an margadh taobh istigh den Aontas, ar iarraidh í a thíolacfar do Bhallstát faoi Airteagal 4 de Rialachán (CE) Uimh. 258/97 roimh an … (27), athrófar ina iarratas faoin Rialachán seo í mura mbeidh tuarascáil measúnaithe dá bhforáiltear faoi Airteagal 6(3) de Rialachán (CE) Uimh. 258/97 curtha ar aghaidh fós chuig an gCoimisiún, agus i gcásanna freisin ina mbeidh gá leis an tuarascáil measúnaithe bhreise i gcomhréir le hAirteagal 6(3) nó le hAirteagal 6(4) de Rialachán (CE) Uimh. 258/97.

Iarrataí eile a bheidh ar feitheamh agus a thíolacfar faoi Airteagal 4 de Rialachán (CE) Uimh. 258/97 roimh an … (27), próiseálfar faoi fhorálacha an Rialacháin sin iad.

2. Féadfaidh an Coimisiún, i gcomhréir leis an nós imeachta rialúcháin dá dtagraítear in Airteagal 19(2), bearta idirthréimhseacha iomchuí a ghlacadh chun mír 1 den Airteagal seo a chur i bhfeidhm.

Article 28

Leasuithe ar Rialachán (CE) Uimh. 1331/2008

Leasaítear Rialachán (CE) Uimh. 1331/2008 leis seo mar a leanas:

1) Cuirtear an méid seo a leanas in ionad an teidil:

2) In Airteagal 1, cuirtear an méid seo a leanas in ionad mhír 1 agus mhír 2: ‘1. Leagtar síos leis an Rialachán seo nós imeachta comhchoiteann um measúnú agus um údarú (dá ngairfear an “nós imeachta comhchoiteann” anseo feasta) le haghaidh breiseán bia, le haghaidh einsímí bia, le haghaidh blastán bia agus le haghaidh bunábhar blastán bia agus comhábhar bia a bhfuil airíonna blaistithe acu a úsáidtear nó a cheaptar lena n-úsáid in earraí bia agus i mbianna núíosacha nó ar earraí bia agus ar bhianna núíosacha (dá ngairtear na “substaintí nó táirgí” anseo feasta), ar nós imeachta é lena gcuirtear le saorghluaiseacht bia taobh istigh den Aontas agus le hardleibhéal cosanta do shláinte an duine agus le hardleibhéal cosanta don tomhaltóir, lena n-áirítear cosaint leasanna na dtomhaltóirí. Ní bheidh feidhm ag an Rialachán seo maidir le blastáin deataigh a thagann faoi raon feidhme Rialachán (CE) Uimh. 2065/2003 ó Pharlaimint na hEorpa agus ón gComhairle an 10 Samhain 2003 maidir le blastáin deataigh a úsáidtear nó a bheartaítear a úsáid i mbianna nó ar bhianna (28). 2. Leis an nós imeachta comhchoiteann, leagfar síos na socruithe nós imeachta le go dtabharfar cothrom le dáta liostaí na substaintí a bhfuil a gcur ar an margadh údaraithe san Aontas de bhun Rialachán (CE) Uimh. 1333/2008, Rialachán (CE) Uimh. 1332/2008 agus Rialachán (CE) Uimh. 1334/2008 agus ar bhianna agus Rialachán (AE) Uimh. …/... maidir le bianna núíosacha (29) (dá ngairfear na “dlíthe earnálacha bia” anseo feasta).

3) In Airteagal 1(3), in Airteagal 2(1) agus (2), in Airteagal 9(2), in Airteagal 12(1) agus in Airteagal 13, cuirtear an leagan cuí gramadaí de ‘substaint nó táirge’ in ionad an leagan chomhfhreagraigh de ‘substaint’ agus cuirtear an leagan cuí gramadaí de ‘substaintí nó táirgí’ in ionad an leagan chomhfhreagraigh den fhocal ‘substaintí’ de réir mar is iomchuí.

4) Cuirtear an méid seo a leanas in ionad theideal Airteagal 2: ‘Liosta an Aontais de shubstaintí nó de tháirgí’.

5) Cuirtear an mhír seo a leanas le hAirteagal 4: ‘3. Féadfar aon iarratas amháin maidir le substaint nó maidir le táirge a dhéanamh chun go ndéanfaí liostaí éagsúla an Aontais atá á rialú faoi dhlíthe éagsúla earnálacha bia a thabhairt cothrom le dáta a mhéid a chomhlíonfaidh an t-iarratas ceanglais gach ceann de na dlíthe earnálacha bia.’.

6) Cuirtear an abairt seo a leanas le tús Airteagal 6(1): ‘I gcás ina mbeidh forais eolaíocha ann le hábhair imní sábháilteachta, aithneofar faisnéis bhreise a bhaineann le measúnú rioscaí agus iarrfar an fhaisnéis sin ar an iarratasóir.’.

7) In Airteagal 7, cuirtear an méid seo a leanas in ionad mhír 4, mhír 5 agus mhír 6: ‘4. Maidir leis na bearta atá ceaptha chun eilimintí neamhriachtanacha de gach dlí earnálaigh bia, seachas bianna núíosacha, a leasú, agus a bhainfidh le substaint a bhaint de liosta an Aontais, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 14(3). 5. Ar mhaithe le héifeachtúlacht, maidir leis na bearta a cheapfar chun eilimintí neamhriachtanacha gach dlí earnálaigh bia, seachas bianna núíosacha, a leasú, inter alia trína fhorlíonadh, agus a bhaineann le substaint a chur ar liosta an Aontais agus chun cur le coinníollacha, le sonraíochtaí nó le srianta a bhaineann le substaint a bheith ar liosta an Aontais, nó chun na coinníollacha sin, na sonraíochtaí sin, nó na srianta sin a bhaint nó a athrú, glacfar iad i gcomhréir leis an nós imeachta rialúcháin lena ngabhann grinnscrúdú agus dá dtagraítear in Airteagal 14(4). 6. Ach amháin i gcás bianna núíosacha agus ar mhórchúiseanna práinne, féadfaidh an Coimisiún leas a bhaint as an nós imeachta um práinn dá dtagraítear in Airteagal 14(5) chun substaint a bhaint de liosta an Aontais agus chun cur le coinníollacha, le sonraíochtaí nó le srianta a bhaineann le substaint a bheith ar liosta an Aontais, nó chun na coinníollacha sin, na sonraíochtaí sin, nó na srianta sin a bhaint nó a athrú. 7. Maidir leis na bearta a bhaineann le táirge a chumhdaítear leis an Rialachán maidir le bianna núíosacha a bhaint de liosta an Aontais nó a chur leis, agus/nó chun cur le coinníollacha, le sonraíochtaí nó le srianta a bhaineann leis an táirge sin a bheith ar liosta an Aontais nó chun na coinníollacha sin, na sonraíochtaí sin nó na srianta sin a bhaint nó a athrú, glacfar iad i gcomhréir leis an nós imeachta rialúcháin dá dtagraítear in Airteagal 14(2).’.

8) Cuirtear an leagan cuí gramadaí den fhocal ‘Aontas’ in ionad an leagain chomhfhreagraigh den fhocal ‘Comhphobal’.

Article 29

Teacht i bhfeidhm

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Beidh feidhm aige ón … (30).

Beidh feidhm ag Airteagal 26, ag Airteagal 27 agus ag Airteagal 28, áfach, ón … (31). Thairis sin, de mhaolú ar an dara mír den Airteagal seo agus de mhaolú ar an dara mír d'Airteagal 16 de Rialachán (CE) Uimh. 1331/2008, féadfar iarratais a dhéanamh i gcomhréir leis an Rialachán seo ón … (31) maidir le húdarú bia dá dtagraítear i bpointe (iv) d'Airteagal 3(2)(a) den Rialachán seo i gcás ina mbeidh an bia sin ar an margadh taobh istigh den Aontas cheana ar an dáta sin.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh i/sa, …, Thar ceann Pharlaimint na hEorpa An tUachtarán … Thar ceann na Comhairle An tUachtarán …

(1) IO C 224, 30.8.2008, lch. 81.

(2) Seasamh ó Pharlaimint na hEorpa an 25 Márta 2009 (nár foilsíodh fós san Iris Oifigiúil) agus seasamh ón gComhairle ar an gcéad léamh an … (nár foilsíodh fós san Iris Oifigiúil) agus seasamh ó Pharlaimint na hEorpa an ... (nár foilsíodh fós san Iris Oifigiúil).

(3) IO L 43, 14.2.1997, lch. 1.

(4) IO L 253, 21.9.2001, lch. 17.

(5) IO L 253, 16.9.1997, lch. 1.

(6) IO L 31, 1.2.2002, lch. 1.

(7) Treoir 2002/46/CE ó Pharlaimint na hEorpa agus ón gComhairle an 10 Meitheamh 2002 maidir le comhfhogasú dhlíthe na mBallstát a bhaineann le forbhia (IO L 183. 12.7.2002, lch. 51).

(8) IO L 311, 28.11.2001, lch. 67.

(9) Rialachán (CE) Uimh. 1829/2003 ó Pharlaimint na hEorpa agus ón gComhairle an 22 Meán Fómhair 2003 maidir le bia agus beatha atá géinmhodhnaithe (IO L 268, 18.10.2003, lch. 1).

(10) Rialachán (CE) Uimh. 1333/2008 ó Pharlaimint na hEorpa agus ón gComhairle an 16 Nollaig 2008, maidir le breiseáin bia (IO L 354, 31.12.2008, lch. 16).

(11) Rialachán (CE) Uimh. 1334/2008 ó Pharlaimint na hEorpa agus ón gComhairle an 16 Nollaig 2008 maidir le blastáin agus comhábhair áirithe bia a bhfuil airíonna blaistithe acu agus atá le húsáid i mbianna agus ar bhianna (IO L 354, 31.12.2008, lch. 34).

(12) Rialachán (CE) Uimh 1332/2008 ó Pharlaimint na hEorpa agus ón gComhairle an 16 Nollaig 2008 maidir le heinsímí bia (IO L 354, 31.12.2008, lch. 7).

(13) Treoir 2009/32/CE ó Pharlaimint na hEorpa agus ón gComhairle an 23 Aibreán 2009 maidir le dlíthe na mBallstát a bhaineann le tuaslagóirí eastóscúcháin a úsáidtear i dtáirgeadh earraí bia agus comhábhar bia a chomhfhogasú (athmhúnlú) (IO L 141, 6.6.2009, lch. 3). IO L 186, 30.6.1989, lch. 27.

(14) IO L 404, 30.12.2006, lch. 26.

(15) IO L 124, 20.5.2009, lch. 21.

(16) IO L 354, 31.12.2008, lch. 1.

(17) Treoir 2000/13/CE ó Pharlaimint na hEorpa agus ón gComhairle an 20 Márta 2000 maidir le comhfhogasú dhlíthe na mBallstát i ndáil le lipéadú, le cur i láthair agus le fógraíocht ar earraí bia (IO L 109, 6.5.2000, lch. 29).

(18) Treoir 90/496/CEE ón gComhairle an 24 Meán Fómhair maidir le lipéadú cothaithe ar earraí bia (IO L 276, 6.10.1990, lch. 40).

(19) Rialachán (CE) Uimh. 1924/2006 ó Pharlaimint na hEorpa agus ón gComhairle an 20 Nollaig 2006 maidir le maímh faoi chothú agus sláinte a dhéantar ar bhianna (IO L 404, 30.12.2006, lch. 9).

(20) Rialachán (CE) Uimh. 882/2004 ó Pharlaimint na hEorpa agus ón gComhairle an 29 Aibreán 2004 maidir le feidhmiú rialuithe oifigiúla chun fíorú chomhlíonadh an dlí beatha agus bia, rialacha sláinte ainmhithe agus leasa ainmhithe a áirithiú (IO L 165, 30.4.2004, lch. 1).

(21) Rialachán (CE) Uimh. 852/2004 ó Pharlaimint na hEorpa agus ón gComhairle an 29 Aibreán 2004 maidir le sláinteachas earraí bia (IO L 139, 30.4.2004, lch. 1).

(22) IO L 184, 17.7.1999, lch. 23.

(23) IO: cuir isteach an dáta le do thoil: 2 bhliain tar éis an dáta a dtiocfaidh an Rialachán seo i bhfeidhm.

(24) IO: Cuir isteach an dáta le do thoil: 24 mhí ón dáta a dtiocfaidh an Rialachán seo i bhfeidhm.

(25) IO: Cuir isteach an dáta le do thoil: 5 bliana ón dáta a dtiocfaidh an Rialachán seo i bhfeidhm.

(26) IO: cuir isteach an dáta le do thoil: 1 bhliain ón dáta a dtiocfaidh an Rialachán seo i bhfeidhm.

(27) IO: Cuir isteach an dáta le do thoil: 24 mhí ón dáta a dtiocfaidh an Rialachán seo i bhfeidhm.

(28) IO L 309, 26.11.2003, lch. 1.

(29) IO L … ’.

(30) IO: Cuir isteach an dáta le do thoil: 24 mhí ón dáta a dtiocfaidh an Rialachán seo i bhfeidhm.

(31) IO: cuir isteach an dáta le do thoil: an dáta a dtiocfaidh an Rialachán seo i bhfeidhm.